# Repositori d'Objectes Digitals per a l'Ensenyament, la Recerca i la Cultura

El Repositori d'Objectes Digitals per a l'Ensenyament, la Recerca i la Cultura, també anomenat RODERIC, és el repositori institucional d'accés obert de la Universitat de València. L'objectiu que impulsa aquest servei és recollir, preservar, difondre i donar visibilitat a la producció universitària. Els continguts inclouen totes les matèries que s'imparteixen a la Universitat. Admet tota mena de materials digitals en l'àmbit de la investigació i la docència, és a dir, tota la producció generada per la comunitat universitària.
L'acrònim Roderic fou elegit també per a recordar el papa Roderic Llançol i de Borja —Alexandre VI—, qui concedí el 1501 la butlla de creació de la universitat de València.
El repositori recull i difon, en accés obert, el material digital produït pels membres de la comunitat universitària sobre cultura, docència i investigació, i col·leccions dipositades a la universitat. L'autor o titular dels drets d'autor del treball ha de concedir la llicència necessària per poder difondre el treball.[2]

## Història

El 2008, la Universitat de València va adherir a la Declaració de Berlín (2003), i es comprometia amb la creació, suport i desenvolupament d'infraestructures que faciliten i aconseguesquin el lliure accés al coneixement. Fruit d'aquest acord institucional a principis de 2010 neix el repositori «Roderic».
Anys abans, el 1999, la universitat de València, amb motiu de la celebració del cinc-cents aniversari de la seua fundació, decideix la creació de la Biblioteca Digital, on els diversos materials (llibres, revistes, mapes, gravats, etc.,) van ser digitalitzats a imatge completa, i aquests es van poder visualitzar mitjançant qualsevol navegador que funcionés amb els estàndards TCP/IP.

## Els Fons documentals

El contingut està distribuït en cinc grans àrees:
* Cultura: material digital amb la funció de difusió cultural de la Universitat.
* Docència: materials d'ús docent de la Universitat.
* Investigació: producció científica investigadora de la Universitat.
* Fons institucional: informació sobre esdeveniments, actes i reunions.
* Somni: fons antic de domini públic dipositat a la Biblioteca.
Els documents dipositats són:
* Tesis doctorals.
* Fons antic. Documents impresos dels segles XV al XIX, cartells, manuscrits i revistes antigues.
* Material docent. Materials docents i objectes d'aprenentatge.
* Revistes de la universitat de València.
* Materials audiovisuals de caràcter institucional, cultural i docent.
* Documents per a la difusió dels resultats de la investigació del personal de la universitat.

## Gestió

El Servei de Biblioteques i Documentació amb la col·laboració del Servei d'Informàtica, són els que s'encarreguen de la gestió, el manteniment i la preservació del repositori. Els principals serveis universitaris que contribueixen són el Centre de Postgrau, el Servei de Formació Permanent i Innovació Educativa, el Servei d'Investigació, el Servei de Política Lingüística, el Servei de Publicacions, els Serveis Jurídics, el Taller d'Audiovisuals i el Vicerectorat de Cultura i Igualtat [1]

## Funcionament

El disseny de la plataforma del repositori utilitza el programari DSpace: Permet capturar objectes digitals en qualsevol format, és un programari lliure, i és utilitzat en molts altres repositoris institucionals espanyols. La seua arquitectura és de tipus distribuït per a poder integrar els diversos projectes que abans portaven alguns serveis de la universitat. El responsable de dipositar documents d'investigació és l'autor, qui ha de posseir els drets d'autor i conèixer els drets d'explotació dels documents, i si es poden dipositar o no. El Servei de Biblioteques i Documentació sols actua com a administrador del sistema.

## Referències

* ↑ Abad García 2009: p. 42.
* ↑ Consell de Govern de 30 de setembre de 2008,
* ↑ Barrueco 2013: p. 32.
* ↑ Canet Valls 2000: pp. 1-2.
* ↑ Barrueco 2013: pp. 33-35.
* ↑ Abad García 2009: p. 44.
* ↑ Abad García 2009: p. 43.
* ↑ Abad García 2009: p. 45.

## Bibliografia

* Abad García, María Francisca «RODERIC, el Repositori d'Objectes Digitals per a l'Ensenyament la Recerca i la Cultura, de la Universitat de Valencia» (en castellà). @tic. revista d'innovació educativa, núm. 3, 2009, pp. 39-46. ISSN: 1989-3477 [Consulta: 11 maig 2014].
* Barrueco, José Manuel; López, Amelia «Nuevas vías de depósito, nuevos proyectos: consolidación del repositorio institucional RODERIC» (en castellà). Métodos de información, vol. 4, núm. 6, 2013, pp. 31-42. DOI: 10.5557/IIMEI4-N6-031042. ISSN: 1134-2838 [Consulta: 11 maig 2014].
* Canet Vallés, José Luis. «la nueva Biblioteca Digital de la Universitat de València». A: JBIDI 2000 : primeras Jornadas de bibliotecas digitales, 6 y 7 de noviembre, Valladolid (en castellà). Valladolid: Universidad de Valladolid, 2000. ISBN 84-8448-066-6 [Consulta: 13 maig 2014].

## Enllaços externs

* RODERIC